Document ID: /roh_data/filtered/fineweb-2-filterrobots_roh.jsonl.gz/64393

Miss plus size schweiz

Manuela Orlik ei sequalificada per il final dalla miss Plus Size Svizra
ac) Luvrar sco model e presentar moda sin passarellas ed en revistas ei buca pli sulet reservau a giuvnettas satellas. La branscha da moda ha fatg persenn ch’igl ideal dalla figura da petgalenn corrispunda strusch alla realitad. Plus Size senumna il niev trend e Manuela Orlik ha rimnau empremas experienzas da model en quella sparta.
In siemi da biaras dunnas giuvnas, presentar moda sin la passarella ed anflar la via en in dils Magazins da moda. Il fundament per reussir schai primarmein ellas premissas corporalas. Grondas ein las dunnas, combas liungas ed in tgierp satel sco in petgalenn. Allas giuvnas che corrispundan buca corporalmein allas imaginaziuns dalla branscha da moda ed agl ideal da bellezia restan la via e la carriera da model in siemi. Dad in siemi ha era Manuela Orlik tschintschau. Ed ella ha explicau siu plascher per moda, per sevestgir e da sepresentar sin ina tribuna. Ni davart dalla vegliadetgna ni davart dalla grondezia da confecziun para la dunna da 48 onns da satisfar als giavischs e basegns dalla branscha da moda.
E tuttina ei Orlik lundervi da realisar siu siemi. Igl ideal dalla dunna gronda e graschla che presenta la moda daventa adina pli dispiteivels. Orlik ha explicau che quei ideal corrispundi plitost allas imaginaziuns dallas persunas che creeschien la moda e buc a quellas dalla clientella. La plipart dalla carstgaunadad seigi confruntada cun autras premissas corporalas e giavischi vestgadira che corrispundi allas conturas persunalas e che dettien suatientscha al desideri da sevestgir bein. Quei, aschia la dunna sursilvana, fetschi plaunsiu era la branscha da moda persenn e tscherchi perquei persunas che corrispundien al maletg human dil mintgagi promtas ed adattadas da presentar vestgadira. Era perquei ch’il maletg dil model satel entochen magrira porschi ina faulsa imaginaziun corporala alla giuventetgna che sedrezzi ad in ideal falliu che vali beingleiti per malsauns. Mo era puncto vegliadetgna midi la branscha da moda tec a tec sia filosofia. Buca sulet la giuventetgna seigi attaschada a biala vestgadira, mobein era las generaziuns pli avanzadas, ha Orlik explicau.
Stentas da realisar in siemi
Empau pli concrets ei il siemi da Manuela Orlik daventaus avon in onn. Per agen plascher ha ella tschercau il contact cun ina fotografa professiunala per schar crear maletgs per agen diever. Ella discussiun cun quella fotografa ha Manuela tradiu siu siemi da presentar moda ella publicitad. La fotografa ha encuraschau la dunna e mumma da far
l’emprova. Il contact cun diversas agenturas ha purtau fretg e Manuela Orlik ha saviu presentar moda a diversas occurrenzas. A Basilea ha ella fatg part dad in event pli grond e sco punct culminont actual valetescha ella sia participaziun ad in fotoshooting per la revista «Glückspost». Da cuminonza cun in ulteriur model presenta Orlik differents outfits sin duas paginas ella ediziun dils 23 da settember e quei sut il tetel «Kurven attraktiv in Szene gesetzt». L’inscenaziun ella revista ei buca stada tschellada en Surselva. «Secapescha ch’ei ha dau reacziuns, denton sulet positivas.» Patratgs davart reacziuns viers siu engaschi ha Orlik gia fatg ordavon. Ella ei pertscharta che la Surselva ei pintga e che mintgin enconuscha beinduras mintgin. Tonpli satisfatga eis ella Dallas reacziuns e sco impurtont valetescha Ella il sustegn dall’atgna famiglia. Senza quel havess ella probabel buca fatg il pass. «La famiglia ha encuraschau mei dad empruar.»
Contonschiu il final dalla elecziun miss Plus Size Svizra Grondezia plus senumna la scena da models che representan la normalitad humana sin las passarellas dalla moda. E quella scena da Plus Size ha tscharniu per l’emprema ga la miss Plus Size Svizra avon in onn. Per la secunda ediziun dils 19 da november 2016 ei Orlik buca sulet s’annunziada, ella ei vegnida tscharnida per il final. Cuntenza eis Ella d’haver contonschiu il final da 18 participontas ord 350 entochen 400 annunzias e per Manuela Orlik ei quei arranschament in ulteriur pass per realisar siu siemi.
Recaltgar in plaz denter las tschun empremas dalla elecziun miss Plus Size ei la finamira. Manuela ei pertscharta da
sesanflar momentan ella fasa da praticum, sco ella ha numnau sia situaziun. «Jeu hai nuot da spiarder, las experienzas ein gia uss empermettentas.» Perseveronza ei dumandada per reussir a liunga vesta e presentar moda ei magari lavur stentusa. «Buc adina corrispundan ils calzers a disposiziun exact all’atgna grondezia.» En quels muments ha ei num morder sils dents e tuttina far buna pareta silla passarella. Realisar siemis pretenda dabia engaschi, Manuela Orlik para dad esser promta.